త్వరలోనే వడ్డీ రేట్లు తగ్గుతాయ్‌
- బ్యాంకర్లు హామీ ఇచ్చారు
- పిఎస్‌బిలకు మూలధనం పెంచుతాం
- మంత్రి అరుణ్‌ జైట్లీన్యూఢిల్లీ : కొద్ది రోజులు, వారాల్లోనే భారీగా వడ్డీ రేట్లు తగ్గించడానికి బ్యాంకులు హామీ ఇచ్చాయని ఆర్ధిక శాఖ మంత్రి అరుణ్‌ జైట్లీ అన్నారు. దీంతో రుణాలపై వాయిదా చెల్లింపుల (ఇఎంఐ) మొత్తం తగ్గడానికి దోహదం చేస్తుందని పేర్కొన్నారు. తమకు అదనపు మూలధనం సమకూర్చాలని ప్రభుత్వ రంగ బ్యాంకుల వినతిని పరిశీలిస్తామన్నారు.
ఈ ఏడాది జనవరి నుంచి ఇప్పటి వరకు ఆర్‌బిఐ కీలక వడ్డీ రేటును 75 బేసిస్‌ పాయింట్లు తగ్గించింది. కాగా పిఎస్‌బిలు ఇందులో 30 బేసిస్‌ పాయింట్లను మాత్రమే రుణ గ్రహీతలకు చేర్చాయి. శుక్రవారం న్యూఢిల్లీలో జరిగిన ప్రభుత్వ, ప్రయివేటు రంగ బ్యాంకర్ల సమావేశంలో జైట్లీ పాల్గొన్నారు. ఇందుల్లో ప్రధానంగా వడ్డీ రేట్ల కోతలపై చర్చించారని సమాచారం. ఈ సమీక్ష అనంతరం ఏర్పాటు చేసిన మీడియా సమావేశంలో జైట్లీ మాట్లాడుతూ భవిష్యత్తులో వడ్డీ రేట్ల కోతలపై సంప్రదింపులు కొనసాగుతాయన్నారు. బ్యాంకు డిపాజిట్ల కంటే చిన్న మొత్తాల పొదుపులపై మంచి వడ్డీ రేటు అందించాలని బ్యాంకర్లరకు సూచించారు. అవసరమైతే ఈ పొదుపు ఖాతాల వడ్డీ రేట్లను సమీక్షిస్తామన్నారు.
పిఎస్‌బిలకు అదనపు మూలధనం
ప్రభుత్వ రంగ బ్యాంకులకు అధిక మూలధన కల్పనపై ఆలోచిస్తామని జైట్లీ పేర్కొన్నారు. పిఎస్‌బిల నుంచి వస్తున్న ఈ డిమాండ్‌ను పరిశీలిస్తామన్నారు. అయితే ఎప్పటికల్లా, ఎంత సమకూర్చాలి అన్న అంశంపై కేబినెట్‌లో చర్చిస్తామని అన్నారు. బడ్జెట్‌లో ఇచ్చిన సంకేతాలకు అనుగుణంగా పిఎస్‌బిలకు ఎప్పటికప్పుడు మూలధనం సమకూర్చుతామన్నారు.
అయితే గత బడ్జెట్‌లో పేర్కొన్నదాని కంటే ఎక్కువే అవసరమన్నారు. ప్రస్తుత పరిస్థితులు మారుతున్నాయని, వృద్ధి రేటు పుంజుకుంటుందని ఇది బ్యాంకులకు మంచి కాలమని పేర్కొన్నారు. రిటైల్‌ బిజినెస్‌ పుంజుకున్నప్పటికీ, ఇప్పుడిప్పుడే కార్పొరేటు రుణాల్లో పెరుగుదల చోటు చేసుకుంటుందని మంత్రి అన్నారు. అయినా ఆర్ధిక వ్యవస్థ పూర్తిగా పుంజుకోవడానికి అనేక సవాళ్లను ఎదుర్కోవాల్సి ఉందన్నారు. బ్యాంకులు ఇప్పటికిప్పుడు వడ్డీ రేట్లను తగ్గించడం కష్టతరమని దేనా బ్యాంకు ఛైర్మన్‌ అండ్‌ మేనేజింగ్‌ డైరెక్టర్‌ అశ్వని కుమార్‌ పేర్కొన్నారు.
మీ స్నేహితులకు రికమెండ్ చెయ్యండి